**ՀԻՄՆԱՎՈՐՈՒՄ**

 **«ԶԲՈՍԱՇՐՋՈՒԹՅԱՆ ՄԱՍԻՆ», «ՀՀ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», «ՄԱՔՍԱՅԻՆ ԿԱՐԳԱՎՈՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ», «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», «ԼԻՑԵՆԶԱՎՈՐՄԱՆ ՄԱՍԻՆ ՀՀ ՕԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՆԵՐԻ ԸՆԴՈՒՆՄԱՆ ՄԱՍԻՆ**

1. **Անհրաժեշտությունը**

Ներկայացվող ՀՀ օրենքների նախագծերը մշակվել են` ի կատարումն Հայաստանի Հանրապետության կառավարության 2017 թվականի գործունեության միջոցառումների ծրագրի 34-րդ կետի և ուղղված են ՀՀ կառավարության 2016 թվականի հոկ­տեմբերի 18-ի N 1060-Ա որոշմամբ հաստատված ՀՀ Ազգային ժողովի 2016 թվականի հոկտեմբերի 21-ի ԱԺՈ-243-Ն որոշմամբ հավանության արժանացած ՀՀ կառավարության ծրագրի Զբոսաշրջության զարգացում բաժնի իրականացմանը:

Գործող իրավական դաշտի բարելավման անհրաժեշտությունն առաջացել է զբոսաշրջության բնագավառին բնորոշ դինամիկ զարգացման և նոր մարտահրավերների պայմաններում Հայաստանի և հայկական զբոսաշրջային արդյունքի` համաշխարհային զբոսաշրջային շուկայում մրցունակության ամրապնդման ու բարձրացման անհրաժեշտությունից, այդ թվում` նպաստելով հայկական զբոսաշրջային արդյունքի դիվերսիֆիկացմանը, համայնքներում զբոսաշրջության զարգացմանը, համաչափ տարածքային տնտեսական զարգացմանը, մարդկային ռեսուրսների զարգացմանը, միջազգային համագործակցության ակտիվացմանը և այլն:

1. **Ընթացիկ իրավիճակը և խնդիրները**
2. Միավորված ազգերի կազմակերպության զբոսաշրջության համաշխարհային կազմակերպության (այսուհետ` ՄԱԿ ԶՀԿ) տվյալներով`
3. 2016 թվականին համաշխարհային զբոսաշրջային այցելությունների թիվը կազմել է 1 միլիարդ 235 միլիոն` 46 միլիոնով կամ 3.9 տոկոսով ավել քան 2015 թվականին:
4. վերջին հինգ տարիներին համաշխարհային զբոսաշրջային այցելությունների միջին տարեկան աճը կազմել է շուրջ 4.5 տոկոս:
5. Վիճակագրական տվյալներով 2016 թվականին`
6. Հայաստան ներգնա զբոսաշրջային այցելությունների թիվը կազմել է շուրջ 1 միլիոն 259 հազար` 5.7 տոկոսով ավել, քան 2015 թվականին.
7. Ներքին զբոսաշրջային այցելությունների թիվը կազմել է 979.968` 12.4 տոկոսով ավելի, քան 2015 թվականին:

2016 թվականին ներգնա այցելությունների աճը հիմնականում ապահովվել է ՌԴ-ից, Իրանից, ԱՄԷ-ից, Չինաստանից, Խորվաթիայից, Չեխիայից, Դանիայից, Գերմանիայից, Ինդոնեզիայից, Կոլումբիայից, Նիդերլանդներից, Օմանից, Ֆիլիպիններից, Իսպանիայից, Թուրքիայից Հայաստան այցելությունների աճով:

3. Համաշխարհային շուկայում և Հայաստանում ներկա զարգացման միտումների և մարտահրավերների պայմաններում ՀՀ կառավարության ծրագրի արդյունավետ իրականացման համար անհրաժեշտ է լուծել հետևյալ խնդիրները.

1. Զբոսաշրջության բնագավառում ճշգրիտ վիճակագրական տվյալների հավաքագրման և որակյալ ուսումնասիրությունների ու վերլուծությունների իրականացման, առկա ռեսուրսների գնահատման և պետական քաղաքականության առավել արդյունավետ մշակման ու իրականացման նպատակով անհրաժեշտություն է առաջանում

ա. բարելավել վարչական վիճակագրության վարումը, ներդնել զբոսաշրջության ոլորտի վարչական ռեգիստր, իրականացնել ոլորտում գործող հիմնական սուբյեկտների և օբյեկտների հաշվառում, ձևավորել և վարել զբոսաշրջային ռեսուրսների գրանցամատյան,

բ. արդիականացնել և հստակեցնել զբոսաշրջության բնագավառում օգտագործվող հասկացությունները,

1. Զբոսաշրջության բնագավառում պետական քաղաքականության մշակման և իրականացման գործընթացներում շահագրգիռ կողմերի և պետական-մասնավոր առավել արդյունավետ համագործակցության ապահովման նպատակով առաջանում է կառուցվածքային բարեփոխումների և պատասխանատու մարմինների իրավասությունների հստակեցման անհրաժեշտություն,
2. Հայկական զբոսաշրջային արդյունքի դիվերսիֆիկացման ու մրցունակության բարձրացման, ինչպես նաև զբոսաշրջային շուկաների դիվերսիֆիկացման տեսանկյունից նույնպես որակյալ հետազոտությունների իրականացման, զբոսաշրջային ռեսուրսների դասակարգման, գույքագրման և գրանցամատյանի վարման, ինչպես նաև ոլորտի վարչական ռեգիստրի վարման անհրաժեշտություն կա,
3. Զբոսաշրջային ծառայությունների որակի բարելավման, սպառողի իրավունքների լիարժեք իրականացման ապահովման և այդպիսով Հայաստանի զբոսաշրջային արդյունքի մրցունակության բարձրացման նպատակով անհրաժեշտություն է առաջանում ծառայությունների նկատմամբ միջազգային չափանիշներին համապատասխանող, հստակ չափանիշների ներդրման և հետևողական իրականացման: Միջազգային փորձի ուսումնասիրությունը, ինչպես նաև մասնավոր հատվածի հետ քննարկումների արդյունքները ցույց են տվել, որ ոլորտում ծառայությունների նկատմամբ չափանիշների սահմանման և հետևողական պահպանման, գործուն վարչական ռեգիստրի ձևավորման և վարման, ինչպես նաև Հայաստանի և հայկական զբոսաշրջային արդյունքի վերաբերյալ տեղեկատվական անվտանգության և ոլորտում տնտեսվարող սուբյեկտների միջև հավասար մրցակցային պայմանների ապահովման արդյունավետ միջոցը ներկա փուլում զբոսավարների, ուղեկցորդների, զբոսաշրջային օպերատորների ու գործակալների գործունեության և հյուրանոցային ծառայությունների լիցենզավորումն է:
4. Անհարժեշտություն է առաջացել նաև զբոսաշրջային ավտոբուսների համար հատուկ առանձնացված կայանատեղերի ապահովման համար: Հատկապես զբոսաշրջային ակտիվ սեզոնի ընթացքում այդպիսի կայանատեղերի բացակայությունը էական խնդիրներ է առաջացնում զբոսաշրջիկներին պատշաճ ծառայություն մատուցելու գործընթացում,
5. անհրաժեշտություն է առաջացել նաև «Մաքսային կարգավորման մասին» ՀՀ օրենքում փոփոխություն կատարելու միջոցով դյուրացնել զբոսաշրջային ավտոբուսներով զբոսաշրջային խմբերի սահմանային անցման գործընթացը և այդպիսով նպաստել թե ծառայությունների որակի բարձրացմանը և թե տարածաշրջանային համագործակցության զարգացմանը,
6. ներքին և սոցիալական զբոսաշրջության զարգացմանը, ինչպես նաև իրացման ծավալների ու հարկման բազայի ավելացմանը նպաստելու նպատակով անհրաժեշտություն է առաջացել նաև ՀՀ հարկային օրենսգրքում լրացումներ կատարել` նախատեսելով նվազեցվող եկամուտ ճանաչել տարվա մեջ մեկ անգամ Հայաստանի Հանրապետությունում և Արցախի Հանրապետությունում գործող հյուրանոցային տնտեսության օբյեկտներում հանգստի հետ կապված ծառայությունների ձեռք բերման համար գործատուի կողմից աշխատողին տրամադրվող միջոցները, ինչպես նաև ֆիզիկական անձի կողմից կատարվող ծախսերը:
7. **Տվյալ բնագավառում իրականացվող քաղաքականությունը**

ՀՀ կառավարության ծրագրով նախատեսվում է առաջիկա հինգ տարիների ընթացքում առնվազն եռապատկել Հայաստան զբոսաշրջային այցելությունների թիվը` այն հասցնելով տարեկան ավելի քան 3.5 միլիոնի: Այդ նպատակով նախատեսվում է մինչև 2020 թվականը

1. տարեկան ներգնա զբոսաշրջային այցելությունների թիվը հասցնել առնվազն 2.5 մլն, այդ թվում սփյուռքահայերի այցելությունների թիվը` առնվազն 1.2 մլն,
2. տարեկան ներքին զբոսաշրջային այցելությունների թիվը հասցնել առնվազն 1.5 մլն,
3. ներգնա զբոսաշրջային այցելություններից տարեկան համախառն եկամուտը հասցնել առնվազն 2.5 մլրդ ԱՄՆ դոլարին համարժեք դրամ,
4. ներքին զբոսաշրջային այցելություններից տարեկան համախառն եկամուտը հասցնել առնվազն 450 մլն ԱՄՆ դոլարին համարժեք դրամ,
5. հյուրանոցային տնտեսության օբյեկտների թիվն ավելացնել առնվազն 50-ով` ապահովելով լրացուցիչ առնվազն 3000 ննջատեղ,
6. ապահովել լրացուցիչ 15000 աշխատատեղի ստեղծում,
7. առավել ճշգրիտ վիճակագրություն, զբոսաշրջային գործունեության սուբյեկտների և հյուրանոցային տնտեսության օբյեկտների վերաբերյալ հստակ տվյալներ:

Նշված նպատակների իրականացման համար անհրաժեշտ է լուծել հետևյալ հիմնական խնդիրները`

1. ամրապնդել և շարունակական բարձրացնել Հայաստանի և հայկական զբոսաշրջային արդյունքի մրցունակությունը,
2. ապահովել ամբողջական վիճակագրություն, որակյալ հետազոտություններ, ուսումնասիրություններ և վերլուծություններ` ի նպաստ պետական քաղաքականության արդյունավետ մշակման ու իրականացման,
3. դիվերսիֆիկացնել հայկական զբոսաշրջային արդյունքը, ձևավորել նոր, մրցունակ զբոսաշրջային արդյունքներ,
4. դիվերսիֆիկացնել Հայաստանի ու հայկական զբոսաշրջային արդյունքի շուկաները, որոշել գերակա նպատակային շուկաներն ու իրականացնել նպատակային մարքեթինգ և խթանում,
5. ապակենտրոնացնել զբոսաշրջությունը դեպի ՀՀ մարզեր, այդ թվում նաև գյուղական համայնքներ,
6. համաշխարհային շուկայում ամրապնդել, զարգացնել և խթանել Հայաստանի նկարագիրը` որպես կայուն, ապահով, ձեռնարկատիրության, ներդրումների և զբոսաշրջության համար բարենպաստ ու գրավիչ երկիր,
7. բարելավել համաշխարհային շուկային Հայաստանի հասանելիությունը` տրանսպորտային հասանելիության և մուտքի-ելքի մատչելիության բարձրացման միջոցով,
8. բարելավել և զարգացնել ենթակառուցվածքները,
9. ամրապնդել և շարունակական բարձրացնել ծառայությունների որակը,
10. զարգացնել մարդկային ռեսուրսները,
11. ապահովել բարենպաստ գործարար, ներդրումային միջավայր,
12. բարելավել զբոսաշրջային կենտրոնների և զբոսաշրջային գրավչության օբյեկտների կառավարումը,
13. խթանել զբոսաշրջության ոլորտի նկատմամբ հանրային հետաքրքրությունը և շահագրգռվածությունը, շահագրգիռ կողմերի միջև ապահովել ընդհանուր տեսլականի ձևավորում ու արդյունավետ համագործակցություն,
14. աջակցել զբոսաշրջության բնագավառում գործող, մասնավոր հատվածը ներկայացնող կազմակերպությունների գործունեությանը,
15. ամրապնդել և շարունակական ակտիվացնել միջազգային համագործակցությունը,
16. ձևավորել զբոսաշրջիկների և զբոսաշրջային ծառայություններ մատուցողների իրավունքների պաշտպանություն ապահովող օրենսդրություն:
17. **Կարգավորման նպատակը և բնույթը**

Ներկայացված նախագծերը պետական քաղաքականության վերոնշյալ նպատակի իրականացման, խնդիրների լուծման և նպատակների իրականացմանն ուղղված համալիր միջոցառումների էական մասն են կազմում հայեցակարգով սահմանված, զբոսաշրջային արդյունաբերության մասնավոր հատվածի ներկայացուցիչների և այլ շահագրգիռ կազմակերպությունների հետ բազմաթիվ քննարկումների ընթացքում արծարծված, ինչպես նաև գործող օրենսդրության կիրառման պրակտիկայում ծագած խնդիրների լուծմանը:

Մասնավորապես`

1. Հստակեցվել են զբոսաշրջության բնագավառում օգտագործվող հասկացությունները (զբոսաշրջիկ, զբոսաշրջային ծառայություն, զբոսաշրջային փաթեթ, հյուրանոցային տնտեսության օբյեկտների տեսակներ, զբոսաշրջային ռեսուրսներ), սահմանվել են նոր հասկացություններ (հյուր, հյուրատուն, հյուրանոցապան, Հայաստանի արհեստագործական արտադրանք, հուշանվեր, զբոսաշրջային տեղեկատվական կենտրոն),
2. Զբոսաշրջության բնագավառում ճշգրիտ վիճակագրության վարման, որակյալ հետազոտությունների և վերլուծությունների իրականացման և ոլորտի պետական քաղաքականության մշակման ու իրականացման գործընթացի արդյունավետության բարձրացման, ինչպես նաև նոր, մրցունակ զբոսաշրջային արդյունքի ձևավորման ու հայկական զբոսաշրջային արդյունքի և զբոսաշրջային շուկաների դիվերսիֆիկացման գործընթացին նպաստելու նպատակով նախատեսվել են դրույթներ ոլորտի վարչական ռեգիստրի ներդրման և զբոսաշրջային ռեսուրսների գույքագրման և գրանցամատյանի վարման վերաբերյալ,
3. Զբոսաշրջային ծառայությունների որակի բարելավման, ծառայությունների նկատմամբ չափանիշների սահմանման և պահպանման, սպառողի իրավունքների լիարժեք իրականացման ապահովման և այդպիսով Հայաստանի զբոսաշրջային արդյունքի մրցունակության բարձրացման նպատակով նախատեսվել է զբոսաշրջային գործունեության սուբյեկտների, զբոսավարների, ուղեկցորդների, հյուրանոցային ծառայությունների լիցենզավորում, ռեստորանների և զբոսաշրջային ավտոբուսների կամավոր որակավորում, ինչպես նաև նախատեսվել են պահանջներ զբոսաշրջային տեղեկատվական կենտրոնների նկատմամբ,
4. Զբոսաշրջային ավտոբուսների կայանատեղիների` զբոսաշրջային օպերատորների կողմից բարձրացված հարցի լուծման ուղղությամբ նախատեսվել է հաշվառված զբոսաշրջային ավտոբուսների համար կայանման և կանգառի վայրերի ապահովմանը վերաբերող դրույթ,
5. Զբոսաշրջության բնագավառը կարգավորող օրենսդրության պահանջների խախտումների կանխարգելման և վերացման նպատակով նախատեսվել են օրենսդրության պահանջների պահպանման նկատմամբ պետական հսկողությանը և խախտումների համար վարչական պատասխանատվության միջոցների հստակեցմանը վերաբերող դրույթներ:
6. Սոցիալական և ներքին զբոսաշրջության զարգացմանը, հարկման բազայի և հարկային եկամուտների շարունակական ավելացման նպատակով առաջարկվում է լրացում ՀՀ հարկային օրենսգրքում: Հարկ է նշել, որ ներկայացված նախագծերի ընդունմամբ ՀՀ պետական բյուջեյի եկամուտները չեն նվազում, քանի որ համապատասխանաբար հյուրանոցային տնտեսության օբյեկտներում գոյանում են հարկվող եկամուտներ:
7. Ներկայացվում է նաև «Մաքսային կարգավորման մասին» ՀՀ օրենքում փոփոխություն» կատարելու մասին ՀՀ օրենքի նախագիծը, որով նախատեսվում է, բացի միջազգային կանոնավոր փոխադրումներ իրականացնող տրանսպորտային միջոցներից, մաքսավճարից ազատել նաև զբոսաշրջային ավտոբուսներին` միջազգային փոխադրումների իրականացման ժամանակ, ինչը կնպաստի զբոսաշրջիկների և զբոսաշրջային տրանսպորտի սահմանային անցման գործընթացի դյուրացմանը:
8. **Նախագծի մշակման գործընթացում ներգրավված ինստիտուտները և անձինք**

Նախագիծը մշակման բոլոր փուլերում հանդիպումների միջոցով քննարկվել է զբոսաշրջային արդյունաբերությունը ներկայացնող պետական և մասնավոր հատվածների ներկայացուցիչների հետ: Հանդիպումների ընթացքում ներկայացված առաջարկությունները քննարկվել են բոլոր շահագրգիռ կողմերի, ինչպես նաև զբոսաշրջության բնագավառը կարգավորող օրենսդրության միջազգային փորձագետի հետ: Օրենքի կարգավորման ենթակա հարցերը հաշվի են առնվել նախագծում, մնացած առաջարկությունները կքննարկվեն և հաշվի կառնվեն օրենքի պահանջներից բխող այլ իրավական ակտերի նախագծերում:

Նախագծերը մշակելիս հաշվի են առնվել միջազգային, այդ թվում` եվրոպական լավագույն փորձը: Նախագիծը երկու անգամ քննարկվել է զբոսաշրջային իրավաբանների միջազգային ֆորումում (IFTTA)` Եվրախորհրդի «Կազմակերպված զբոսաշրջությունը կարգավորող» EC 90/314 դիրեկտիվի և դրանում նախատեսվող փոփոխությունների շրջանակներում: Հաշվի առնելով, որ ՀՀ-ԵՄ նոր իրավական փաստաթղթի ձևավորման նպատակով, այժմ իրականացվում է ՀՀ գործող օրենսդրության ԵՄ դիրեկտիվներին մոտարկման գործընթացքը, «Զբոսաշրջության մասին» ՀՀ օրենքը մշակվել է հաշվի առնելով Եվրոպական փորձը, համապատասխանեցնելով ԵՄ դիրեկտիվների պահանջներին (Directive (EU) 2015/2302), քննարկելով ՄԱԿ Զբոսաշրջության համաշխարհային կազմակերպության (UNWTO) և Զբոսաշրջային ոլորտի իրավաբանների միջազգային ֆորումի (IFTTA) և Զբոսավարների ասոցիացիաների համաշխարհային ֆեդերացիայի (WFTGA) փորձագետների հետ: Նախագծերի փաթեթը մշակվել է ՀՀ տնտեսական զարգացման և ներդրումների նախարարության կողմից` ԱՄՆ ՄԶԳ հետ, միջազգային փորձագետի ներգրավմամբ, այնուհետև լրամշակվել նախարարության համակարգում գործող Զբոսաշրջության պետական կոմիտեի կողմից` լրացուցիչ քննարկելով մասնավոր հատվածի հետ և հաշվի առնելով ՀՀ կառավարության ծրագրային դրույթները: Նախագիծը արտացոլում է ԵՄ լավագույն փորձը զբոսաշրջության բնագավառում պետական կարգավորման, ռեսուրսների կառավարման, զբոսաշրջային ծառայությունների մատուցման պահանջների տեսանկյունից:

1. **Ակնկալվող արդյունքը**

Նախագծերով նախատեսվող որակյալ ուսումնասիրությունների իրականացումը, զբոսաշրջային ռեսուրսների գույքագրումն ու դրա տվյալների հիման վրա նոր մրցունակ զբոսաշրջային արդյունքների մշակումն ու խթանումը, հայկական զբոսաշրջային արդյունքի և զբոսաշրջային շուկաների դիվերսիֆիկացումը, զբոսաշրջային ծառայությունների որակի բարձրացումը, սպառողի իրավունքների իրականացման ապահովումը էապես կնպաստեն Հայաստանում զբոսաշրջության զարգացմանը, զբոսաշրջային համաշխարհային շուկայում հայկական զբոսաշրջային արդյունքի և Հայաստանի` որպես զբոսաշրջային երկրի մրցունակության բարձրացմանը: Նախագծերի ընդունումը նշանակալի ներդրում կունենա Հայաստանում տնտեսական զարգացման, Հայաստանի տարածքային համաչափ զարգացման, մարզերում և համայնքներում ենթակառուցվածքների զարգացման և եկամուտների լրացուցիչ աղբյուրների ձևավորման, հանրապետությունում զբաղվածության ավելացման խնդիրների լուծման գործում: Այն նաև լայն թափ կհաղորդի ընթացիկ զբոսաշրջային ծրագրերի բարեհաջող իրականացմանը և նոր ծրագրերի մշակմանն ու իրականացմանը:

Ներկայացված նախագծերը ՀՀ կառավարության ծրագրի իրականացմանն ուղղված համալիր միջոցառումների էական մասն են կազմում, որոնց արդյունավետ իրականացման պարագայում ակնկալվում է առաջիկա հինգ տարիների ընթացքում առնվազն եռապատկել Հայաստան զբոսաշրջային այցելությունների թիվը` այն հասցնելով տարեկան ավելի քան 3.5 միլիոնի, իսկ մինչև 2020 թվականը

1. տարեկան ներգնա զբոսաշրջային այցելությունների թիվը հասցնել առնվազն 2.5 մլն, այդ թվում սփյուռքահայերի այցելությունների թիվը` առնվազն 1.2 մլն,
2. տարեկան ներքին զբոսաշրջային այցելությունների թիվը հասցնել առնվազն 1.5 մլն,
3. ներգնա զբոսաշրջային այցելություններից տարեկան համախառն եկամուտը հասցնել առնվազն 2.5 մլրդ ԱՄՆ դոլարին համարժեք դրամ,
4. ներքին զբոսաշրջային այցելություններից տարեկան համախառն եկամուտը հասցնել առնվազն 450 մլն ԱՄՆ դոլարին համարժեք դրամ,
5. հյուրանոցային տնտեսության օբյեկտների թիվն ավելացնել առնվազն 50-ով` ապահովելով լրացուցիչ առնվազն 3000 ննջատեղ,
6. ապահովել լրացուցիչ 15000 աշխատատեղի ստեղծում,
7. առավել ճշգրիտ վիճակագրություն, զբոսաշրջային գործունեության սուբյեկտների և հյուրանոցային տնտեսության օբյեկտների վերաբերյալ հստակ տվյալներ:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՏՆՏԵՍԱԿԱՆ ԶԱՐԳԱՑՄԱՆ ԵՎ

ՆԵՐԴՐՈՒՄՆԵՐԻ ՆԱԽԱՐԱՐ` ՍՈՒՐԵՆ ԿԱՐԱՅԱՆ

**ԵԶՐԱԿԱՑՈՒԹՅՈՒՆ**

**«ԶԲՈՍԱՇՐՋՈՒԹՅԱՆ ՄԱՍԻՆ», «ՀՀ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», «ՄԱՔՍԱՅԻՆ ԿԱՐԳԱՎՈՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ», «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», «ԼԻՑԵՆԶԱՎՈՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՆԵՐԻ ԱՌՆՉՈՒԹՅԱՄԲ ՊԵՏԱԿԱՆ ԲՅՈՒՋԵՈՒՄ ԾԱԽUԵՐԻ ԱՎԵԼԱՑՄԱՆ ԿԱՄ ԵԿԱՄՈՒՏՆԵՐԻ ՆՎԱԶԵՑՄԱՆ ՄԱUԻՆ**

«Զբոսաշրջության մասին», «ՀՀ հարկային օրենսգրքում լրացում կատարելու մասին», «Մաքսային կարգավորման մասին» ՀՀ օրենքում փոփոխություն կատարելու մասին», «Վարչական իրավախախտումների մասին» ՀՀ օրենսգրքում լրացում կատարելու մասին», «Լիցենզավորման մասին» ՀՀ օրենքում լրացում կատարելու մասին» ՀՀ օրենքների նախագծերի փաթեթի ընդունման դեպքում պետական բյուջեում ծախսերի ավելացում կամ եկամուտների նվազեցում չի նախատեսվում:

**ՏԵՂԵԿԱՆՔ**

**«ԶԲՈՍԱՇՐՋՈՒԹՅԱՆ ՄԱՍԻՆ», «ՀՀ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», «ՄԱՔՍԱՅԻՆ ԿԱՐԳԱՎՈՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ», «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», «ԼԻՑԵՆԶԱՎՈՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՆԵՐԻ ԸՆԴՈՒՆՄԱՆ ԱՌՆՉՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ԿԱՄ ԲԱՑԱԿԱՅՈՒԹՅԱՆ ՄԱՍԻՆ**

1. Այլ իրավական ակտերում փոփոխությունների և/կամ լրացումների անհրաժեշտությունը

Նախագծերի ընդունումը կառաջացնի հետևյալ իրավական ակտում փոփոխությունների և/կամ լրացումների անհրաժեշտություն`

* «**Զբոսաշրջային ավտոբուսի որակավորման կարգը, ընթացակարգը, չափանիշները, վկայականի և նշանի ձևերը հաստատելու մասին**» ՀՀ կառավարության 2015 թվականի հուլիսի 30-ի N 864-Ն որոշում
* «**Հյուրանոցային ծառայություններ մատուցելու կարգն ու պայմանները սահմանելու, հյուրանոցային տնտեսության օբյեկտների որակավորման կարգերը և որակավորման ընթացակարգը հաստատելու մասին**»ՀՀ կառավարության 2014 թվականի հունիսի 10-ի N 946-Ն որոշում

Նախագծերի ընդունումը կառաջացնի նաև հետևյալ իրավական ակտերի ընդունման անհրաժեշտությունը.

* «Զբոսաշրջության ոլորտի վարչական ռեգիստրի մասին» ՀՀ կառավարության որոշում
* «Զբոսաշրջային գործունեության սուբյեկտների լիցենզավորման կարգը հաստատելու մասին» ՀՀ կառավարության որոշում
* «Զբոսավարների և ուղեկցորդների լիցենզավորման կարգը հաստատելու մասին» ՀՀ կառավարության որոշում
* «Հյուրանոցային ծառայությունների լիցենզավորման կարգը հաստատելու մասին» ՀՀ կառավարության որոշում
* «Հանրային սննդի օբյեկտների որակավորման կարգը հաստատելու մասին» ՀՀ կառավարության որոշում
* «Պաշտոնական զբոսաշրջային տեղեկատվական կենտրոնների հավատարմագրման կարգը հաստատելու մասին» ՀՀ կառավարության որոշում
* «Զբոսաշրջային ռեսուրսների գրանցամատյանի վարման կարգը հաստատելու մասին» ՀՀ կառավարության որոշում
1. Միջազգային պայմանագրերով ստանձնած պարտավորությունների հետ համապատասխանությունը.

Համապատասխանում է միջազգային պայմանագրերով ստանձնած պարտավորություններին

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՏՆՏԵՍԱԿԱՆ ԶԱՐԳԱՑՄԱՆ ԵՎ

ՆԵՐԴՐՈՒՄՆԵՐԻ ՆԱԽԱՐԱՐ` ՍՈՒՐԵՆ ԿԱՐԱՅԱՆ